BERASALUZE LAZKANO (EAJ, 2017-10-26):
Bai, eskerrik asko, mahaiburu andrea. Egun on guztioi.
EH Bilduk Etxebizitza Legearen garapenerako aurkeztutako legez besteko proposamen bat dugu eztabaidagai eta bueno badira jada hilabete batzuk otsailean hain justu ere beste legez besteko bat onartu genuela Legebiltzar honetan eta bertan ere Etxebizitza Legearen garapena eskatzen genion Jaurlaritzari, eta dagoeneko bueno ba han adostutako hainbat puntu garatzen ari dela esan daiteke ba urrutira joan gabe eskubide subjektiboa arautuko duen dekretua dagoeneko ia bueno bere tramitazioa martxan dagoelako.
Eta gaurkoan ere akordio zabal bat lortu dugu legearen garapenaren inguruan beste hainbat arlotan eta bueno zuen jatorrizko proposamenean lehen puntu bezala jasotzen zen bueno organismo bakar horren eratze horren inguruan aipatu nahiko nuke baita ere eta horrela egin da aurreko txandetan ere, joan zen astean aintzakotzat hartu genuela Legebiltzar honetan sektore publikoaren legearen proposamena eta bueno jada tramitazioa abian jarriko da onarpen hori eta gero.
Eta bueno nik uste dut zuzena dela lege sektorial batean ba bueno sektore hori nola arautuko den eta nola antolatuko den arautzea, baina uste dut momentu honetan administrazioaren orokortasunean sektore publiko osoaren inguruan ba bueno eztabaida bat sustatuko den honetan eta sektore publikoaren hobekuntzarako onartzera edo onartzeko asmoz, behintzat, aurkeztu den lege proposamen horren inguruan sustatuko den eztabaida horren baitan ere, kokatzea etxebizitza arloan beharrezkoa den horrelako ba erakunde bakar bat eta nolakoa izan behar duen.
Bitartean bueno ba Eusko Jaurlaritzak etxebizitza gaiak bere osotasunean kudeatzen jarraitu beharko du, dauzkan baliabideak ba egoki erabiliz, eta bueno ba beharrezkoa izango da baita ere beste erakundeekin koordinazio zuzena izatea ,eta bueno hemen aipatu da baita ere lehen eta nik ere aipatu nahiko nuke ba Lanbidek gaur egun jokatzen duen papera etxebizitza gaietan.
Dagoeneko urteak daramatza etxebizitzarako prestazio osagarri hori tramitatzen eta momentuz horretan ari da orain ere eta ikusi egin beharko dugu trantsizio garai honetan Etxebizitza Legea jasotzen duen ba etxebizitzarako prestazio hori ere nola kudeatuko den, eta aurrerantzean ere gauza guzti horiek ba argitu egin beharko dira. Eta nik uste dut egokia dela marko orokor horren barruan etxebizitza arloari dagokion eztabaida hori ere ba hortxe ematea.
Herenegun bertan onartu ziren jadia bueno Jaurlaritzak onartu zuen datorren urterako aurrekontuaren lege egitasmoa eta, bueno ba 2017rako gertatu zen bezala, etxebizitzaren arloko aurrekontuan jasotzen da, Etxebizitza Legeak ba aipatzen duen aurrekontuaren portzentaiari, % 80a alokairu politikak sustatzera eta bideratzera zuzendua egongo dela, beti birgaitzerako aurrekontua salbu utzita.
Uste dut orain irekitzen dela baita ere aurrekontuaren tramitazio garaia Legebiltzar honetan, eta talde guztiok izango dugula baita ere aukera ba gure ustetan egokiak diren zuzenketak eta proposamenak egin ahal izateko. Eta bueno, aipatu den bezala, ba aurrera pausu bat ere eman da 2020ra begira anbizio pixkatxo bat gehiagorekin alokairuaren aldeko benetako apustua egin dadin etxebizitza politikak sustatzerakoan.
Alokairua, ni konbentzituta nago, erakunde publikoetatik etxebizitza bat behar duen herritarrari etxebizitza bat emateko biderik justuena dela eta ados nago baita ere etxebizitza publikoen sustapena jarraitu behar dela egiten, eraiki beharko direla gehiago, baina uste dut ikusita zenbat etxebizitza eginak eta hutsik dauden baita ere Euskadin, ba hor jarri behar direla benetan esfortzuak, etxebizitza guzti horiek merkaturatzeko.
Jaso dugu baita ere erdibidekoan Bizigune eta ASAP bezalako programak bultzatzea ezinbestekoa dela horretarako, eta jakinda etxebizitza hutsa daukan jabe batek zein zailtasun ikusten dituen etxebizitza hori alokairuan eskaintzeko eta merkaturatzeko, ba beharrezkoa da kanpaina horietan lasaitasuna eta konfiantza helaraztea jabe guzti horiei, Jaurlaritzak eskaintzen duen bermea zein den garbi azalduz, eta bueno bere etxebizitza horri errentagarritasun ekonomiko bat aterako dion bitartean, baita ere bueno ba helarazi behar da errentagarritasun sozial bat ere emango dela etxebizitza hori, beharra daukan pertsonen esku jarri ahal baldin bada, ez? Uste dut kanpainak hori oso ondo markatu behar duela, uste dut gure ardura delako erakunde bezala.
Eta baita ere jaso da erdibidekoan turismora bideratutako etxebizitza horiek Turismo Legearen aplikazioaren ondorioz merkatu horretatik kanpo geratuko direnak, jabe horiei ere bereziki helarazi behar zaiela ba beste aukera bat ere badaukatela mediazio programa horien bidez beraien etxeak alokatzeko eta berme eta lasaitasun horrekin.
Uste dut,eta aurreko pleno hartan ere aipatu nuen, legealdi honetako erronka nagusienetako bat izango dela, bai Jaurlaritzarentzat eta uste dut baita ere Legebiltzar honentzat Etxebizitza Legearen garapena, eta garapen hori nolabait etenda gelditu da Espainiako Gobernuak Auzitegi Konstituzionalaren aurrean jarritako helegitearen ondorioz.
Etxebizitza gaietan Euskadik bere eskumen osoa dauka eta horren ondorioz etxebizitza politikak arautu, planifikatu eta aurrera eramateko eskumen osoa.
Etxebizitza hutsen definizioa jaso zenean Etxebizitza Legean, uste dut urteetako eskaera bati erantzuna eman zitzaiola eta definizio hori, nire ustez, definizio instrumental bat da ahalbidetzen duelako etxebizitza politikak aurrera eramatea eta ez dut uste inolaz ere Estatuak izan dezaken eskumen osoa jabetza eskubidea arautzerakoan, inolaz ere definizio horrek inolako urraketarik suposatzen duenik arlo horretan eta horregatik ez dut inolaz ere ikusten justifikatua helegite hori aurkeztu izana.
Beraz, nik ere hemendik eskaera zuzendu nahi nuke, ahalik eta azkarren etendura hori altxatu edo erabaki bat hartu dezan, guk ere gure eskumenen arabera gure politikekin aurrera jarraitu ahal dezagun.
Jakina da gure taldeak ze posizio izan zuen aurreko legealdian lege hau tramitatu zenean eta etxebizitza hutsak merkaturatzeko zein proposamen egiten genituen, eta beharbada oraindik ere gai horietan desberdintasunak izan ditzakegu taldeon artean, baina edozein kasutan uste dut etxebizitza hutsen erroldak berebiziko garrantzia duela, informazioa emango digulako gero hain beharrezkoa den etxebizitza hutsen inguruko politikak bideratu ahal izateko.
Eta azken puntu bezala, adostu duguna uste dut guztiz beharrezkoa dela. Egia da lege konplexua dela, garapenerako araudi asko beharko duela, dekretu, erregelamendu, agindu eta abarrekin, eta uste dut Jaurlaritzak dagoeneko izango duela planifikazioren bat egina, baina ondo legoke Legebiltzar honek ere horren ezagutza izatea, baita ere egutegi bat, garapen hori nola egin edo noiz egiteko asmoa dagoen, ba guztion lana asko erraztuko lukeelako.
Eta, beno, nik ere bukatzeko ba eskerrak eman talde guztiei. Erreza edo nahiko erraza uste dut izan dela adostasun batera iristea. Uste dut helburu antzekoak ditugula denok, legearen zioarekin denok bat gatozela, denok daukagulako gure bizitza modu egokian aurrera eramateko etxebizitza duin bat izateko eskubidea eta, beno, garapenarekin aurrera jarraitu eta adostasunetara iristeko aukera izango dugu, eta beharbada gauza askoren inguruan eztabaidatzeko baita ere.
Eskerrik asko.